
חברי הוועדה: שאול יהלום-היו"ר


מוזמנים: עדינה מרקס                            האגודה לזכויות החולה



יועצת משפטית:ג'ודי וסרמן

מנהלת הוועדה: וילמה מאור

קצרנית: יפעת שפרכר



הצעת חוק זכויות החולה (תיקון מס' 2) (איסור הפלייה מחמת נטייה מינית),
התשס"ד-2004


היו"ר שאול יהלום:

אני מתכבד לפתוח את ישיבת הוועדה. הצעת חוק זכויות החולה (תיקון מס' 2) (איסור הפליה מחמת נטייה מינית), התשס"ד-2004. הצעת החוק עברה קריאה ראשונה. זאת הצעה של חברת הכנסת גלאון. בחוק זכויות החולה , התשנ"ו-1996, בסעיף 4, במקום "ארץ מוצא" יבוא "ארץ מוצא, נטיה מינית". חוק זכויות החולה, התשנ"ו-1996, קובע בסעיף 4 איסור על מטפלים להפלות בין מטופלים, וזו לשון סעיף 4: "מטפל או מוסד רפואי לא יפלו בין מטופל למטופל מטעמי דת, גזע, מין, לאום, ארץ מוצא או מטעם אחר כיוצא באלה". מוצע להבהיר כי הסעיף אוסר גם על הפלייתם של מטופלים בשל נטייתם המינית. 

	קביעה דומה של איסור הפליה בשל נטיה מינית קיימת בחוקים אחרים כגון: חוק שוויון ההזדמנויות בעבודה, התשמ"ח-1998, חוק איסור הפליה במוצרים, בשירותים ובכניסה למקומות בידור ולמקומות ציבוריים, התשס"א-2000 וחוק חובת המכרזים, התשנ"ב-1992. 

ג'ודי וסרמן:

סעיף 28 לחוק זכויות החולה מדבר על סעיף העונשין. צריך לתקן את סעיף 28 כך שהוא יתאים לסעיף 4.

היו"ר שאול יהלום:

אני מקבל את התיקון.

עדינה מרקס:

בשנת 2002 האגודה לזכויות החולה הגישה הצעת תיקון לחוק זכויות החולה, שכללה איסור הפלייה מטעמי נטייה מינית. אנחנו תומכים בזה בלב שלם, רק רצינו להכניס איסור הפלייה מטעמי גיל. 

היו"ר שאול יהלום:

זה נושא חדש. תגישו הצעה. אנחנו מאשרים את הצעת החוק לקריאה שנייה ושלישית עם התיקון שהוסיפה היועצת המשפטית של הוועדה, דהיינו גם את סעיף העונשין.  תודה רבה, הישיבה נעולה.

הישיבה ננעלה בשעה 11:50
